Vallikraav ja sisemine värav
Kindluse siseõu
Postkaart Hukvaldy vaadetega, 1918
**Hukvaldy kindlus** (saksa keeles *Hochwald*) on 13. sajandil ehitatud, nüüdseks varemeis kindlus, mis asub Palkovické hůrky küngastikus Beskiidide eelmäestikus. Kindlus jääb Hukvaldyst kagusse, ja on ehitatud künkale, mis kõrgub Ondřejnice oru kohal, Frýdek-Místeki ringkonnas Määrimaa Sileesias. Hukvaldy kindlus kuulub Määrimaa suurimate lossivaremete hulka.

Ajaloost
--------

Hukeswaghi ehitasid 13. sajandi teisel poolel, aastail 1257–1285 Hückeswageni krahvid, kellele kuulus ka lähedal asuv Starý Jičíni kindlus. Esimene mainimine kirjalikes allikates on aastast 1285. Algselt oli kindluse eesmärk kaitsta kaubateed Olomoucist Krakovisse. Alates 14. sajandi keskpaigast ehitasid Olomouci piiskopid kindluse tugevaks kindlustatud lossiks, mis pidi vastu pidama aina uuematele ja tõhusamatele relvadele ja sõjatehnikale. Omanikud pidid kindlust korduvalt rahaliste raskuste pärast pantima ja välja ostma, kuid nad said lossi iga kord enda valdusse tagasi.

15. sajandi lõpus tegid vahepealsed omanikud Boskoviced kindluses suuremahulisi parandustöid. 16. sajandi alguses läks aga hoonetekompleks Olomouci piiskopkonna kätte tagasi ja jäi sinna valduse riigistamiseni 1948. aastal.

Hukvaldy kindlust pole kunagi vallutatud. Kolmekümneaastases sõjas pidas kindlus vastu Taani – 1626. aastal piirasid Taani väed Hukvaldyt üheksa kuud – ja Rootsi vägede blokaadile. Kindluse kõige nõrgem koht oli veevarustus: alles 1581. aastal õnnestus kindluseõuele kaev kaevata, 150 meetrit sügav, mis varustati inimjõul kergesti käsitsetava tõsterattaga, kuid kaevu veehulga hoidmine äraelamiseks vajalikul tasemel oli Hukvaldys krooniline probleem. Aastal 1738. aastal oli kindluses tulekahju, milles hävis kindluse veetõste- ja pumpamisseade, see põleng märkis ühtlasi kindluse allakäigu algust. 1762. aastal süttisid välgulöögist puithooned, mis põlesid kõik maani maha; tules hävis Hukvaldy arhiiv. Pärast seda põlengut jäeti kindlus maha ja see lagunes hüljatuna 20. sajandini.

Kõige paremini säilinud osa kindlusest on pühale Andreasele pühitsetud lossikabel, mis restaureeriti 19. sajandil. Suurepärase akustika tõttu korraldatakse seal kontserte ja seal on läbi viidud laulatusi. Ka ülejäänud kindlust on korduvalt konserveeritud ja restaureeritud ning parandustööd kestavad tänapäevani.

Ümbritsev maastik
-----------------

Lossi juurde kuulub rikkaliku floora ja faunaga maastikuala, kus võib kohata kabehirvi ja muflone. Neil niitudel armastas jalutada Hukvaldys sündinud helilooja Leoš Janáček (1854–1928). Vabaõhulaval Hukvaldy lossi juures toimub alates 1994. aastast rahvusvaheline muusikafestival Janáčkovy Hukvaldy, samuti korraldatakse linnuses iga-aastaseid üritusi turistidele ja kohalikele, nagu rüütliturniire või ekskursioone.

Pildid
------

* Vaade müürideleVaade müüridele
* Vaade kabelile müürinurgasVaade kabelile müürinurgas
* Künkatorn (motte) ja peaväravKünkatorn (*motte*) ja peavärav
* Varvistikdekooriga siseportaali jäänusVarvistikdekooriga siseportaali jäänus
* Andrease kabelAndrease kabel
* Kabeli interjöörKabeli interjöör
* Muusikafestivali lava motte'i müüride vahelMuusikafestivali lava *motte*'i müüride vahel

|  |  |
| --- | --- |
|  | Pildid, videod ja helifailid Commonsis: **Hukvaldy kindlus** |

Viited
------

1. ↑  Burg Hukvaldy. - Beskydy
2. ↑  Burg Hukvaldy. - severnimorava.travel[*alaline kõdulink*]
3. ↑  Hukvaldy Castle – Ruined, but Never Conquered. - Beyond Prague
4. ↑  Hukvaldy Castle – Ruined, but Never Conquered. - Beyond Prague
5. ↑  Hukvaldy Castle – Ruined, but Never Conquered. - Beyond Prague
6. ↑  Burg Hukvaldy. - Beskydy